b"\n_START_ARTICLE_\nPere Jaume Esteve\n_START_SECTION_\nBiografia\n_START_PARAGRAPH_\nProcedia d'una fam\xc3\xadlia instal\xc2\xb7lada a Morella, on potser nasqu\xc3\xa9. Va fer els seus estudis a Val\xc3\xa8ncia, Par\xc3\xads i Montpeller, on va adquirir una bona formaci\xc3\xb3 en hist\xc3\xb2ria natural i anatomia. Exerc\xc3\xad la seva professi\xc3\xb3 de metge a la ciutat de Val\xc3\xa8ncia. Junt amb el seu amic Miquel Jeroni Ledesma, va ser un dels protagonistes del moviment humanista enfrontat a la tradici\xc3\xb3 medieval, cosa que li ocasion\xc3\xa0 problemes com l'expulsi\xc3\xb3 durant un any (1548) del claustre universitari. A la Universitat de Val\xc3\xa8ncia va ser catedr\xc3\xa0tic de medicina i matem\xc3\xa0tiques.\n_START_SECTION_\nTreballs\n_START_PARAGRAPH_\nEdit\xc3\xa0 el text grec del llibre segon de les Epid\xc3\xa8mies d'Hip\xc3\xb2crates (1551), il\xc2\xb7lustrat i amb la traducci\xc3\xb3 llatina, obra fonamental de l'humanisme m\xc3\xa8dic hisp\xc3\xa0nic. Tamb\xc3\xa9 va fer una edici\xc3\xb3 cr\xc3\xadtica (1552) de la Theriaca i l'Alexipharmaca de Nicandro Colofonio, que s\xc3\xb3n dos poemes en hex\xc3\xa0metres en qu\xc3\xa8, entre altres coses, es tracta dels medicaments que lluitaven contra els verins. En la seva versi\xc3\xb3 en hex\xc3\xa0metres llatins, afeg\xc3\xad breus comentaris que fixaven la nomenclatura llatina i catalana, i la classificaci\xc3\xb3 d'algunes plantes del Pa\xc3\xads Valenci\xc3\xa0. Del seu diccionari de plantes del Pa\xc3\xads Valenci\xc3\xa0 (Diccionario de las yerbas y plantas medicinales que se hallan en el Reino de Valencia), nom\xc3\xa9s es conserven fragments recollits per Gaspar Escolano (1610) en la seva obra D\xc3\xa9cadas de la historia de Valencia. _NEWLINE_Pel que fa a la bot\xc3\xa0nica m\xc3\xa8dica, es considerava deixeble de Guillaume Rondelet._NEWLINE_Va investigar per primera vegada l'est\xc3\xa8via que es fa servir com a edulcorant natural, entre altres plantes que arribaren d'Am\xc3\xa8rica a Val\xc3\xa8ncia, com per exemple l'atzavara. Del seu cognom llatinitzat (Petrus Jacobus Stevus, nom amb qu\xc3\xa8 signava a les seves obres en llat\xc3\xad) prov\xc3\xa9 la paraula llatinitzada stevia._NEWLINE_Antoni Josep Cavanilles i Palop li dedic\xc3\xa0 el g\xc3\xa8nere neotropical Stevia."